*Balázs Ágnes*

**Űrhajó**

(Neveletlen ABC – részlet)

Ha nagy leszek, veszek egy űrhajót, elrepülök a Holdra, és megnézem a Hold-embereket. Aztán elrepülök a Marsra, és megnézem a Mars-embereket. Arra is kíváncsi vagyok, hogy kik laknak a Napban meg azokon az apró, távoli csillagokon, amiket éjszaka látni az égen. Senki nem veszi komolyan a tervem, csak dédi. Azt mondta, hogy hamarosan ő is elrepül, és megnézi a Hold-embereket, a Mars-embereket meg a Napot, és azokat az apró, távoli csillagokat az égen. Pedig a dédinek nincs is űrhajója. Na nem baj, majd kölcsönadom neki az enyémet.